大清畫作《畫麗珠萃秀》；描繪想像中花木蘭揸住支矛從軍嘅情境。

《**木蘭辭**》（粵拼：muk6 laan4 ci4），又有叫《**木蘭詩**》，係一首古文詩歌，估計出於北朝，全文大約長300隻漢字。依首詩屬於敘事詩，講嘅係孝女花木蘭代父從軍嘅故事。

首辭嘅內容以簡述噉嘅方式敘述花木蘭嘅傳說。個故仔講述一個叫**花木蘭**嘅後生女，佢女扮男裝頂替佢阿爸上陣打仗，喺軍隊入邊捱咗好多年苦，後嚟建立功勳fan1，但佢冇興趣做咩高官貴人，淨係想解甲還鄉，最後得以同屋企人團聚。成個故仔將花木蘭塑造成孝順、勇敢嘅形象，到咗廿一世紀初都仲係家傳戶曉。

粵音文言
----

睇埋：中古漢語
《木蘭辭》原文係用南北朝至唐朝時期嘅文言文寫嘅，原文如下。啲現代少見嘅漢字或者漢字讀法，用粵拼標咗讀音。

> 
> 唧zik1唧復唧唧，木蘭當戶織。
> 不聞機杼cyu5聲，惟聞女嘆󠄀息。  
> 
> 問女何所󠄁思？問女何所󠄁憶？
> 女亦無所󠄁思，女亦無所󠄁憶。  
> 
> 昨夜見軍帖tip3，可汗大點兵，
> 軍書十二卷，卷卷有爺名。  
> 
> 阿爺無大兒，木蘭無長兄，
> 願爲市鞍馬，從此替爺征。  
> 
> 
> 
> 東市買駿馬，西市買鞍韉zin1。
> 南市買轡bei3頭，北市買長鞭󠄀。  
> 
> 朝辭爺孃去，暮宿黃河邊。  
> 
> 不聞爺孃喚女聲，
> 但聞黃河流水鳴濺zin1濺。  
> 
> 旦辭黃河去，暮宿黑山頭。  
> 
> 不聞爺孃喚女聲，
> 但聞燕山胡騎聲啾啾。  
> 
> 
> 
> 萬里赴戎jung4機，關山度若飛。
> 朔sok3氣傳金柝caak3，寒光照鐵衣。  
> 
> 將軍百戰死，壯士十年歸。  
> 
> 
> 
> 歸來見天子，天子坐明堂。
> 策勳十二轉，賞賜百千強。  
> 
> 可汗問所󠄁欲，木蘭不用尚書郎，  
> 
> 願借明駝千里足，送󠄁兒還󠄁故鄉。  
> 
> 
> 
> 爺孃聞女來，出郭相扶將。
> 阿姊聞妹來，當戶理紅妝。  
> 
> 小弟聞姊來，磨刀霍霍向豬󠄁羊。  
> 
> 開我東閣門，坐我西閣床。
> 脫我戰時袍，著我舊時裳。  
> 
> 當窗理雲鬢ban3，對鏡帖花黃。
> 出門看火伴，火伴皆驚惶：  
> 
> 同行十二年，不知木蘭是女郞！
> 
> 
> 雄兔腳撲朔，雌兔眼迷󠄁離。兩兔傍地走，安能辨我是雄雌？
> 
> 
>

粵語譯版
----

《木蘭辭》依首詩嘅故仔用現代粵語表達嘅話，可以理解做以下噉。

> **第一段：木蘭下定咗決心**
> 
> 
> 嘆息聲一聲接一聲噉傳出，木蘭對住房門織布。聽唔到織布機嘅聲，只係聽到木蘭喺度唉聲嘆氣。  
> 
> 問木蘭諗緊乜？問木蘭記掛緊乜？（木蘭答）：「我冇諗緊啲乜，亦冇記掛緊啲乜。  
> 
> 尋晚見到徵兵文書，可汗喺度大力徵兵，咁多卷文書，卷卷都有阿爸個名（可汗想阿爸上陣打）。  
> 
> 阿爸冇大仔，木蘭冇大哥，（木蘭）願意去市集度買馬同馬鞍，代替阿爸去出征。」
> 
> 
> 

> **第二段：木蘭出發去打仗**
> 
> 
> 喺東面市集買好馬，喺西面市集買好馬鞍墊，喺南面市集買韁繩等御馬之物，喺北面市集買長鞭。  
> 
> 第二朝早同父母講再見，夜晚喺黃河邊宿營。  
> 
> 聽唔到父母呼喚個女把聲，只係聽到黃河水流濺濺嘅聲。  
> 
> 第二朝早離開黃河上路，夜晚到達黑山山頭。  
> 
> 聽唔到父母呼喚個女把聲，只係聽到燕山胡兵戰馬叫聲。  
> 
> 
> 
> 

> **第三段：木蘭連年出征**
> 
> 
> 經過萬里奔赴戰場，翻越重重山峰好似飛緊咁快。北方寒氣傳嚟打更聲，月光映照眾戰士嘅鎧甲。  
> 
> 眾將士身經百戰有啲死咗，有啲就轉戰多年打贏至返嚟。
> 
> 
> 

> **第四段：木蘭凱旋而歸**
> 
> 
> 打贏返到嚟就去面見天子，天子坐喺殿堂上。木蘭多次記功授爵，仲得到千百金有餘嘅賞賜。  
> 
> 天子問木蘭想要啲乜，木蘭話唔想做尚書郎（冇興趣做大官），  
> 
> 淨係希望借天子嘅一隻千里馬，騎住隻馬返鄉下（見屋企人）。
> 
> 
> 

> **第五段：木蘭卒之返到屋企**
> 
> 
> 父母聽到個女返嚟，互相攙扶住噉去城外迎接。家姐聽到細妹返嚟，就對住門戶梳妝同打扮。  
> 
> 細佬聽到家姐要返嚟，磨利把刀去殺豬劏羊。  
> 
> （木蘭返到嚟）打開東閣道門，坐上西閣張床（即係話木蘭四圍行，重遊掛念多年嘅屋企）。  
> 
> （木蘭）除低佢嘅戰袍，著返舊時啲女仔衫。  
> 
> 對住窗打理頭髮，對住鏡貼返塊花黃。（木蘭）行出門口見一齊打仗嘅伙伴，伙伴都嚇咗跳：  
> 
> 『同行咗十二年，竟然唔知木蘭係個女仔！』
> 
> 
> 

> **最後嗰句：**
> 
> 
> （捉住一隻兔對耳仔秤cing3起佢）兔公兩腳會時時動彈，兔乸兩眼會眯mei1埋噉款（所以兩者容易分）。  
> 但係當公乸兩隻兔一齊貼住地面跑，點樣分我係雄定雌？
> 
> 
>

修辭手法
----

《木蘭辭》裏面用咗好豐富嘅修辭手法，每句都有修辭咁滯，其中包括：

 呢個表唔完整，歡迎**加料**。
* 疊字、擬聲：「唧唧復唧唧，木蘭當戶織。」
* 設問：「問女何所思？問女何所憶？女亦無所思，女亦無所憶。」
* 頂真：
	+ 「軍書十二卷，卷卷有爺名。」
	+ 「歸來見天子，天子坐明堂。」
	+ 「出門看火伴，火伴皆驚惶。」
* 排比：
	+ 「東市買駿馬，西市買鞍韉。南市買轡頭，北市買長鞭。」
	+ 「爺娘聞女來，出郭相扶將；阿姊聞妹來，當戶理紅妝；小弟聞姊來，磨刀霍霍向豬羊。」
* 誇張：
	+ 「萬里赴戎機，關山度若飛。」
* 對偶：
	+ 「不聞機杼聲，惟聞女嘆息。」
	+ 「朔氣傳金柝，寒光照鐵衣。」
	+ 「將軍百戰死，壯士十年歸。」
	+ 「策勛十二轉，賞賜百千強。」
* 借喻：「雄兔腳撲朔，雌兔眼迷󠄁離。兩兔傍地走，安能辨我是雄雌？」

歷史背景
----

依幅地圖，有描繪北魏（386 年至 535 年）嘅領土。
睇埋：花木蘭同北魏
《木蘭辭》係一首樂府詩，最早紀錄可見於陳朝《古今樂錄》。依首詩源自民歌，作者身份不明難以考究，例如南北朝據講就有文獻係噉樣描述《木蘭辭》嘅：

> 『按歌辭有《木蘭》一曲，不知起於何代也。』  
> 
> 現代粵語：《木蘭》依一首曲，唔知係起源喺咩時代嘅。
> 
> 

不過一般都認為，花木蘭好可能係真有其人嘅，而且應該係一位北朝人：有學者睇住首詩「旦辭黃河去，暮至黑山頭」同「但聞燕山胡騎聲啾啾」等嘅字句嚟考究返啲地理，主張首詩講嗰場仗應該係北魏同柔然（古時亞洲北部一國，佢哋嘅主要語言屬蒙古語系）之間打嘅；除此之外，北朝同南朝比起嚟不溜都比較尚武，佢哋啲婦女好興得閒會玩吓騎馬射箭，所以如果話佢哋出咗個後生女唔淨只識打仗仲頂替佢阿爸上陣，都唔算係好出奇嘅事。

影響
--

睇埋：嬉笑集、花木蘭 (1998年電影)同花木蘭 (1998年電視劇)
花木蘭嘅故事，可以話係舉世聞名，一路去到廿世紀都仲有人傳頌。例如迪士尼就喺 1998 年將木蘭個故仔拍咗做一套動畫片，套戲廣受好評，被指係廿世紀其中一套最出色嘅動畫片作品。除此之外，亦可以睇睇粵語詩集嬉笑集入邊有首詩叫《木蘭從軍》，就係講花木蘭個故仔嘅—

> 
> 亞蘭生得咁風騷，心口誰知有執毛。  
> 
> 老豆當兵偏要替，姑娘擒賊至慌箍。  
> 
> 石獅睇見都流淚，紙馬騎親咪甩鬚。  
> 嫩過藕瓜條手臂，點嚟揸把殺人刀。
> 
> 
> 

—成首詩歌嘅主旨，就係歌頌緊阿蘭（花木蘭）佢幾咁勇敢，為咗阿爸而作出重大嘅犧牲。

註釋
--

1. ↑  「可汗」（粵拼：hak1 hon4）係古時西北民族對君主嘅稱呼，可以睇睇現代蒙古話入邊嘅 **Khaan** 一詞。亦可以睇睇阿勒泰語言嘅概念。
2. ↑  **十二卷**喺依度可能係不確定數字，可以係指**多數嘅**，唔一定真係啱啱好十二卷咁多。
3. ↑  喺嗰時，**朔**（粵拼：sok3）可以係指**北方**噉解。
4. ↑  以下依段粵語，淨係追求準確噉表達《木蘭辭》個故仔嘅原意，唔追求講或者寫到似首詩—即係話下文會完全忽視平仄同押韻等對韻文會有嘅要求。

引咗
--

1. 1 2 3 4  木蘭詩 (PDF) 《積學與涵泳——中學古詩文誦讀材料選編》
2. ↑  木蘭詩 (PDF)，香港教育局
3. ↑  虛數修辭規律的發現 (PDF) 一汪中〈釋三九〉
4. ↑  木蘭辭 終極指南 互聯網檔案館嘅歸檔，歸檔日期2023年12月13號，.，學博教育
5. ↑  Brocklebank, L. (2000). Disney's" Mulan"—the" True" Deconstructed Heroine?. *Marvels & Tales*, 268-283.
6. ↑  《嬉笑集》校正電子版—《木蘭從軍》

睇埋
--


維基文庫有原文：
**木蘭辭**

* 北魏
* 孝道
* （香港繁體） 粵劇花木蘭，西九文化區